SKRIFTLIG FORESPØRGSEL E-1328/00

af María Ayuso González (PPE-DE) til Kommissionen

(27. april 2000)

Om: Forslag til Europa-Parlamentets og Rådets forordning om afslutning af ECIP-programmet

Kommissionen fremsatte den 31. januar 2000 et forslag til Europa-Parlamentets og Rådets forordning om anvendelse af det finansielle instrument European Communities Investment Partners, hvori det foreslås at afvikle den bestående portefølje af projekter (KOM(1999) 726).

Er det rigtigt, at der i de senere år i programmet har været forsinkelser i Kommissionens behandlingsprocedurer med hensyn til godkendelse af projekter? Kan Kommissionen oplyse, om der har været en næsten fuldstændig lammelse af ECIP i 1999 som følge af oprettelsen og igangsættelsen af den fælles RELEX-tjeneste (SCR), kommissærkollegiets tilbagetræden og omstruktureringen af den nye Kommission? Er det rigtigt, at disse omstændigheder har betydet, at nogle ansøgninger som f.eks. 3749 (MERCOSUR) og 3750 (Mexico) er blevet erklæret i overensstemmelse med kravene for behandling, men derefter ikke er blevet behandlet af godkendelsesudvalget?

Mener Kommissionen ikke, at disse foranstaltninger betyder alt andet end kontinuitet og forsvarlig forvaltning til trods for, at der tales om en foranstaltning til forsvarlig forvaltning? Mener Kommissionen ikke, at det i betragtning af alle disse omstændigheder, der omgærder denne sag, ville være bedre at forklare de interesserede parter, hvad det er for årsager, der fører til afvikling af projekterne?

Svar afgivet på Kommissionens vegne af Christopher Patten

(13. juni 2000)

ECIP-instrumentet blev iværksat i 1990'erne og blev hurtigt en stadig voksende succes. Forvaltningen deraf blev fra starten indrettet til et beskedent antal foranstaltninger, men blev efterhånden mere tyngende som følge af en række forskellige faktorer, herunder den kraftige vækst i antallet af projekter, som hurtigt oversteg kapaciteten hos det personale, Kommissionen havde til rådighed til forvaltningen deraf (forøgelse med to kontorer for henholdsvis faglig (i 1997) og finansiel (i 1999) bistand, hvilket gjorde det muligt gradvis, men også kun delvis, at dække denne mangel på ansatte), og skærpelsen af Kommissionens finansielle procedurer efter Revisionsrettens bemærkninger, som dels førte til proceduremæssige forsinkelser (afgørelse ved skriftlig procedure i Kommissionen i stedet for simpel bemyndigelse), dels til en adskillelse af de faglige og de finansielle arbejdsopgaver.

Konsekvenserne af disse vanskeligheder er navnlig kumulerede forsinkelser med betalingerne, som siden i vid udstrækning er indhentet, og en opbremsning af beslutningstagningen. Siden instrumentets retsgrundlag udløb den 31. december 1999, har ECIP-programmet på trods af det fortsatte behov for finansieringer befundet sig i en afslutningsfase, efter at Kommissionen havde besluttet i 2000 og 2001 udelukkende at opprioritere den finansielle gennemførelse og afslutningen af eksisterende ECIP-kontrakter samt tilbagesøgningen af uudnyttede midler, som skulle tilbagebetales. Der er sendt en skrivelse herom til samtlige berørte finansieringsinstitutter.

Foranstaltning 3749 og 3750, som blev modtaget i juni 1999, er af de ovenfor nævnte årsager ikke forelagt direktionen til godkendelse.